РЕГЛАМЕНТ (ЕС) № 959/2014 НА СЪВЕТА
от 8 септември 2014 година
за изменение на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (1),
като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
Регламент (ЕС) № 269/2014 на Съвета (2) привежда в действие някои мерки, посочени в Решение 2014/145/ОВППС, и предвижда замразяването на финансови средства и икономически ресурси на физически лица, отговорни за активна подкрепа или осъществяване на действия или политики, подкопаващи или застрашаващи териториалната цялост, суверенитета и независимостта на Украйна или стабилността или сигурността в Украйна, или които възпрепятстват работата на международните организации в Украйна, и на физически или юридически лица, образувания или органи, свързани с тях; юридически лица, образувания или органи, които подкрепят материално или финансово действия, подкопаващи или застрашаващи териториалната цялост, суверенитета и независимостта на Украйна; юридически лица, образувания или органи в Крим или Севастопол, чиято собственост е прехвърлена в противоречие с украинското право, или юридически лица, образувания или органи, които са се възползвали от такова прехвърляне, или физически или юридически лица, образувания или органи, които активно осигуряват материална или финансова подкрепа на вземащите решения лица в Русия, отговорни за анексирането на Крим или за дестабилизирането на Източна Украйна, или извличат ползи от тези вземащи решения лица.
(2)
На 8 септември 2014 г. Съветът взе решение да разшири обхвата на ограничителните мерки, за да ги насочи към физически лица или образувания, които осъществяват сделки със сепаратистките групировки в украинския регион Донбас. Съветът прие Решение 2014/658/ОВППС (3), с което се изменя Решение 2014/145/ОВППС и се предвиждат изменени критерии за включване в списъка за тази цел.
(3)
Настоящата мярка попада в приложното поле на Договора и следователно за нейното прилагане е необходим нормативен акт на равнището на Съюза, по-специално с оглед осигуряване на еднаквото ѝ прилагане във всички държави членки.
(4)
Поради това Регламент (ЕС) № 269/2014 следва да бъде съответно изменен.
(5)
За да се гарантира ефективността на мерките, предвидени в настоящия регламент, той следва да влезе в сила незабавно,
ПРИЕ НАСТОЯЩИЯ РЕГЛАМЕНТ:
Член 1
В член 3, параграф 1 от Регламент (ЕС) № 269/2014 се добавя следната буква:
„д)
физически или юридически лица, образувания или органи, които осъществяват сделки със сепаратистките групировки в украинския регион Донбас.“
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 8 септември 2014 година.